CELEX: 52012PC0721
Language: et
Date: 2012-12-03
Title: Ettepanek: EUROOPA PARLAMENDI JA NÕUKOGU DIREKTIIV avaliku sektori asutuste veebisaitide käideldavuse kohta

|
			
		
		
		52012PC0721
		
			Ettepanek: EUROOPA PARLAMENDI JA NÕUKOGU DIREKTIIV avaliku sektori asutuste veebisaitide käideldavuse kohta /* COM/2012/0721 final - 2012/0340 (COD) */
			
				
		
		
			
			   	SELETUSKIRI
1.           ETTEPANEKU TAUST
Käesolevas
seletuskirjas tutvustatakse lähemalt ettepanekut uue direktiivi kohta, mille
eesmärk on ühtlustada avaliku sektori asutuste veebisaitide käideldavust
käsitlevaid liikmesriikide õigus- ja haldusnorme. 
Direktiiviga
aidatakse liikmesriikidel täita veebi käideldavusega seotud kohustusi ja
Ühinenud Rahvaste Organisatsiooni puuetega inimeste õiguste konventsioonist
tulenevaid kohustusi, mis on seotud avaliku sektori asutuste veebisaitidega. 
Veebi
käideldavus hõlmab põhimõtteid ja tehnilisi lahendusi, mida tuleb järgida
veebisaidi konstrueerimisel, et teha kõnealuste veebisaitide sisu käideldavaks
kõikidele kasutajatele, eelkõige puuetega inimestele[1]. 
1.1.        Ettepaneku eesmärgid ja taust

2009. aastal
koosnes veebisaitide arendamise turg ligikaudu 175 000 ettevõtjast 27 ELi
liikmesriigis. Nimetatud turg andis tööd ligikaudu miljonile inimesele ja selle
käive oli 144 miljardit eurot[2].

Veebi
käideldavusega seotud toodete ja teenuste Euroopa turu suurus on hinnangute
kohaselt 2 miljardit eurot. See võib aga märkimisväärselt kasvada, kuna praegu
on käideldavad vähem kui 10 % veebisaitidest. ELi rahvastiku vananemisega
võib märkimisväärselt kasvada piiratud funktsionaalse võimekusega või puuetega
inimeste arv (15 % ELi tööealisest elanikkonnast ehk 80 miljonit inimest).

Veebi käideldavus on avaliku sektori asutuste
jaoks väga oluline, kuna see võimaldab neil jõuda suurema arvu inimesteni ja
täita oma avalik-õiguslikke kohustusi. E-valitsuse teenuseid osutavate
veebisaitide (ELis ligikaudu 380 500) ja avaliku sektori veebisaitide
(ELis üle 761 000) hulk kasvab kiiresti. Enamik liikmesriike on juba
jõustanud veebi käideldavust käsitlevad õigusaktid või võtnud muid sellega
seotud meetmeid. Siiski on kõnealuste õigusaktide ja meetmete vahel
märkimisväärseid erinevusi. 
Liikmesriikide ühtlustamata lähenemisviisid
veebi käideldavusele loovad takistusi siseturul. Piiriüleselt tegutsevad
tarnijad seisavad silmitsi täiendavate tootmiskuludega. Konkurents,
konkurentsivõime ja majanduskasv on pärsitud, kuna ettevõtjatel, eelkõige
VKEdel, ei ole piisavalt teadmisi ega suutlikkust kõigi nõuete ja menetluste
järgimiseks. 
Riikide
ametiasutused ja ettevõtjad ei tea, milliseid veebi käideldavuse nõudeid
järgida võimalike piiriüleste teenuste puhul, ega seda, milline
poliitikaraamistik on veebi käideldavuse jaoks kõige sobivam. 
Kavandatakse
avalikku sektorit käsitlevate riigisiseste meetmete ühtlustamist ELi tasandil,
mis on vajalik tingimus veebi käideldavuse turu killustatuse kõrvaldamiseks ja
usaldusväärsuse suurendamiseks. 
Käesolevas direktiivis käsitletakse avaliku
sektori asutuste veebisaite, sest need annavad teavet ja osutavad teenuseid,
mis on kodanike jaoks väga olulised, ning riiklike kulutuste tegemine aitab
juba iseenesest luua turvalist ja ulatuslikku turgu veebisaitide arendajatele.
Ametiasutuste nõuete täitmisega seotud kulusid
on hinnatud. Analüüsist nähtus, et saadav kasu ületab kulusid. 
Kuna veebisaitide arendajaid julgustatakse
saavutama mastaabisäästu, aitab kõnealune meede kaasa positiivse mõju
levimisele, eelkõige kõikidele muudele avaliku sektori veebisaitidele. 
Ühtlustamine
toob kaasa paremad turutingimused, rohkem töökohti, veebi käideldavuse
odavnemise ja käideldavate veebisaitide arvu suurenemise. See on valitsuste, ettevõtjate
ja kodanike jaoks kolmekordne võit.
1.2.        Tehniline taust
Kõikjal
maailmas kasutavad sidusrühmad praegu laialdaselt tehnilisi lahendusi, mis
põhinevad Veebikonsortsiumi väljaantud veebisisu juurdepääsusuuniste versiooni
2.0 AA-taseme edukriteeriumidel ja nõuetel[3].
Veebisisu
juurdepääsusuuniste versiooni 2.0 kohast veebi käideldavust hõlmavat Euroopa
standardit (sealhulgas selle kasutamine AA-tasemel ja sellega seotud nõuetele
vastavuse hindamise meetodid) töötatakse parajasti välja Euroopa standardiorganisatsioonidele
CEN, CENELEC ja ETSI antud komisjoni volituse M/376 raames. Kõnealuse töö
põhjal tuleks välja töötada ühtlustatud standard, mis peaks eeldatavasti tagama
vastavuse käesolevas direktiivis sätestatud veebi käideldavuse nõuetele. 
Rahvusvaheline Standardiorganisatsioon ja
Rahvusvaheline Elektrotehnikakomisjon võtsid vastu veebi käideldavust hõlmava
rahvusvahelise standardi ISO/IEC 40500:2012[4].
Standard ISO/IEC 40500:2012 on täpselt sama nagu esialgne veebisisu
juurdepääsusuuniste versioon 2.0.
1.3.        Poliitiline taust
Veebi käideldavusega seondub arvukalt Euroopa
tasandi poliitilisi algatusi: Euroopa puuetega inimeste strateegia 2010–2020
(info- ja kommunikatsioonitehnoloogia käideldavus); e-valitsuse tegevuskava
2011–2015 (kaasavad ja käideldavad e-valitsuse teenused); Euroopa
digitaalarengu tegevuskava (komisjon teeb ettepaneku tagada 2015. aastaks
avaliku sektori veebisaitide täielik käideldavus), ELi rahastamisprogrammid
(seitsmes raamprogramm, konkurentsivõime ja uuendustegevuse raamprogramm) veebi
käideldavuse tehnoloogiliste lahenduste alaste teadusuuringute ja
arendustegevuse toetamiseks. Veebi käideldavust edendatakse ka
riigihankedirektiivi läbivaatamisega.
1.4.        Kooskõla Euroopa Liidu muude
põhimõtete ja eesmärkidega
ÜRO puuetega inimeste õiguste konventsiooni[5] artikliga 9 kohustatakse
liikmesriike ja ELi võtma asjakohaseid meetmeid, millega puuetega inimestele
tagatakse teistega võrdsetel alustel juurdepääs muu hulgas info- ja
kommunikatsioonitehnoloogiatele, sealhulgas internetile. Käesoleva direktiiviga
tagatakse komisjoni volitusel M/376[6]
põhineva veebi käideldavust käsitleva ühtlustatud standardi tulemuslik
kasutamine. 
Allpool
esitatud ettepanek hõlmab üksnes veebisaidipõhiseid internetiteenuseid, mida
osutavad avaliku sektori asutused.
Ettepanek on
koostoimes Euroopa juurdepääsetavuse aktiga,[7]
mida parajasti ette valmistatakse ja milles käsitletakse juurdepääsu kaupadele
ja teenustele, sealhulgas IKT-teenustele. Käimasoleva mõju hindamise tulemusest
sõltuva Euroopa juurdepääsetavuse aktiga võimaldatakse erasektorile keskendudes
ellu viia kõiki Euroopa digitaalarengu tegevuskava veebi käideldavusega seotud
eesmärke, tagades ühtlasi erasektori põhiteenuste osutajate veebisaitide
käideldavuse kodanike jaoks. Kõnealustel veebisaitidel pakutakse teavet ja
võimaldatakse suhtlust nt hankelepingute sõlmimiseks, reserveerimiseks, arvete
esitamiseks ja maksmiseks ning toetuse saamiseks.
2.           HUVITATUD ISIKUTEGA KONSULTEERIMISE JA
MÕJU HINDAMISE TULEMUSED
2.1.        Konsulteerimine huvitatud
isikutega
Korraldati arvukalt liikmesriikidele,
sektorile ja kodanikuühiskonnale suunatud avalikke arutelusid ja uuringuid, et
teha kindlaks probleemid ja vajadused:
–                        
2010–2011 võrdlusuuring „E-käideldavuse
järelevalve”[8].

–                        
Uuring „Majanduslik hinnang e-käideldavusega seotud
teenuste ja toodete täiustamiseks”[9].
Veebi käideldavust käsitlevad seminarid (2008)[10].

–                        
Avalik arutelu komisjoni interaktiivse
internetiplatvormi „Sinu hääl Euroopas” kaudu (2008)[11]. 
–                        
Uuring „Veebi käideldavus Euroopa riikides”[12]. 
–                        
Võrdlusuuring „E-käideldavuse edusammude mõõtmine
Euroopas” (2006–2008)[13].

–                        
E-kaasatuse ja kaasava kommunikatsiooniga tegelevad
liikmesriikide eksperdirühmad[14].
–                        
Otsesed konsultatsioonid ja kohtumised selliste
suuremate kodanikuühiskonna organisatsioonide esindajatega, nagu Euroopa
Puuetega Inimeste Foorum ja Euroopa Pimedate Liit, platvormiga AGE ja tarbijate
standardimises osalemise koordineerimise Euroopa ühinguga (ANEC) ning
tarkvaratööstuse ja Euroopa tööstusassotsiatsiooniga[15]. 
2.2.        Mõju hindamine
Loodi infoühiskonna ja meedia peadirektoraadi
juhitav mõju hindamise juhtrühm, kuhu kuuluvad paljude komisjoni talituste ja
osakondade esindajad, sealhulgas õigustalitus, peasekretariaat, teabevahetuse
peadirektoraat, majandus- ja rahandusküsimuste peadirektoraat, tööhõive, sotsiaalküsimuste
ja sotsiaalse kaasatuse peadirektoraat, ettevõtluse ja tööstuse peadirektoraat,
Eurostat, tervise- ja tarbijaküsimuste peadirektoraat, informaatika
peadirektoraat, siseturu ja teenuste peadirektoraat ning õigusküsimuste
peadirektoraat. Juhtrühma ülesanne on analüüsida ja arutada käesoleva
ettepanekuga seotud eri teemasid ja väljavaateid.
Mõjuhinnangu lõplikku versiooni on lisatud
vastused mõju hindamise komitee soovitustele. 
3.           ETTEPANEKU ÕIGUSLIK
KÜLG
3.1.        Õiguslik alus
Euroopa Liidu toimimise lepingu (edaspidi „ELi
toimimise leping”) artikli 114 lõige 1.
3.2.        Subsidiaarsuse põhimõte
Subsidiaarsuse põhimõtet kohaldatakse
ettepaneku selles osas, mis ei kuulu Euroopa Liidu ainupädevusse.
Liikmesriigid ei suuda ettepaneku eesmärke
täielikult saavutada järgmis(t)el põhjus(t)el.
See hõlmab riigiüleseid aspekte, mida
liikmesriikidel ei ole võimalik oma meetmetega käsitleda. Riigitasandi
meetmetest ei piisa riiklike meetmete ühtlustamiseks ega ühtlustatud
lähenemisviisi koordineeritud rakendamiseks, nagu nähtub ka uuringutest ja
konsultatsioonidest.
Lähenemisviiside riikidevahelised erinevused
koormavad ettevõtjaid, kes soovivad tegutseda piiriüleselt, ning seavad neile
takistusi. See piirab veebi käideldavusega seotud toodete ja teenuste
väljakujunenud avaliku turu ulatust ning võib takistada tugitehnoloogiaid
kasutavate kodanike liikuvust. 
Ressursse oleks võimalik tõhusamalt kasutada,
rakendades ühtlustatud nõudeid ja osaledes koostöökavas, mille eesmärk on
jagada häid tavasid, teadmisi ja vastuseid tehnoloogilistele arengutele.
3.3.        Proportsionaalsuse põhimõte
Proportsionaalsuse põhimõtet järgitakse,
hõlmates ettepanekuga üksnes minimaalse arvu veebisaite (veebisaiditüüpe) ja
andes liikmesriikidele võimaluse seda loetelu laiendada. 
Lisaks jäetakse liikmesriikide otsustusõigus
seoses oluliste rakendamisparameetritega, nagu sellise ametiasutuse valik, kes
vastutab nõuetele vastavuse kontrollimise eest.
3.4.        Ettepanek
Artikkel 1. Reguleerimisese ja -ala
Direktiivi eesmärk on ühtlustada avaliku
sektori asutuste veebisaitide käideldavust käsitlevaid liikmesriikide õigus- ja
haldusnorme, määrates kindlaks ühtlustatud nõuded. 
Ettepanekus on sätestatud tehnilised sätted,
mille kohaselt muudavad liikmesriigid käideldavaks avaliku sektori asutuste
teatavat tüüpi veebisaitide (edaspidi „asjaomased veebisaidid”) sisu. Loetletud
tüüpi veebisaidid hõlmavad avaliku sektori asutuste antavat teavet ja
osutatavaid teenuseid, mis on olulised kodanike osalemiseks majandus- ja
ühiskondlikus elus ning selleks, et ELi kodanikud saaksid oma õigusi nautida.
Kõnealune loetelu on esitatud lisas ja pärineb 2011. aasta e-valitsust
käsitlevast võrdlusuuringust[16].
Liikmesriigid võivad otsustada kõnealust
veebisaiditüüpide loetelu laiendada.
Artikkel 2 – Mõisted
Direktiivis selgitatakse veebisaitide,
standardite ja avalik-õiguslike asutustega seotud mõisteid. Veebisisu ja
kasutajaliidesega seotud terminoloogia on sarnane sellega, mida kasutati
Veebikonsortsiumi veebi juurdepääsetavuse algatuses, ja vastab volituse 376
põhjal koostatava standardi kavandile. 
Artikkel 3 – Veebi käideldavuse nõuded 
Veebi käideldavuse nõudeid määratletakse kahe
kriteeriumi alusel: 
–              
kasutajale suunatus; 
–              
turule suunatus ja koostalitlusvõime. 
Arvestades, et nõuded võivad häirivamate
tehnoloogiliste ja ühiskondlike arengute tõttu muutuda, antakse komisjonile
volitused võtta vastu delegeeritud õigusakte, et täpsustada vajaduse korral
ühtlustatud nõudeid asjaomaste veebisaitide käideldavuse tagamiseks.
Selleks et saavutada praegused poliitilised
eesmärgid viivitamata, tuleb eespool osutatud sätted rakendada 31. detsembriks
2015.
Artikkel 4 – Ühtlustatud standardid ja
vastavuseeldus
Käesolev direktiiv on kooskõlas Euroopa
standardimist käsitleva Euroopa Parlamendi ja nõukogu määrusega (EL) nr
1025/2012, millega muudetakse nõukogu direktiive 89/686/EMÜ ja 93/15/EMÜ ning
Euroopa Parlamendi ja nõukogu direktiive 94/9/EÜ, 94/25/EÜ, 95/16/EÜ, 97/23/EÜ,
98/34/EÜ, 2004/22/EÜ, 2007/23/EÜ, 2009/23/EÜ ja 2009/105/EÜ ning tunnistatakse
kehtetuks otsus 87/95/EMÜ ja otsus nr 1673/2006/EÜ ja mis näeb komisjonile ette
õigusliku aluse nõuda Euroopa standardiorganisatsioonidelt ühtlustatud
standardite väljatöötamist, et aidata sidusrühmadel täita vastavuseelduse
nõuet. Viide kõnealustele standarditele avaldatakse Euroopa Liidu Teatajas,
osutades vajaduse korral võimalustele, mida tuleb kõnealuseid standardeid
järgides arvesse võtta. 
Direktiivi ühes põhjenduses on osutatud, et
Veebikonsortsiumi väljaantud veebisisu juurdepääsusuuniste versiooni 2.0
AA-taseme edukriteeriume ja nõudeid tuleb arvesse võtta volitusest 376
tulenevas Euroopa standardis ja seejärel kõnealusel tööl põhinevas ühtlustatud
standardis. Kõnealused tehnoloogianeutraalsed nõuded panevad aluse veebi
käideldavuse nõuetele.
Artikkel 5 – Euroopa ja rahvusvahelised standardid
ja vastavuseeldus
Ühtlustatud standardite puudumisel nähakse
direktiiviga ette veebi käideldavuse nõuetele vastavuse eeldust käsitlev
lahendus veebisaitidele, mis vastavad Euroopa standarditele või nende osadele,
mille komisjon on kindlaks määranud delegeeritud õigusaktidega. Volituse 376
alusel valmistatakse ette veebikäideldavust hõlmavat Euroopa standardit.
Kõnealuse Euroopa standardi puudumisel nähakse
direktiiviga ette veebi käideldavuse nõuetele vastavuse eeldust käsitlev
lahendus veebisaitidele, mis vastavad standardi ISO/IEC 40500:2012 AA-taseme
edukriteeriume ja nõudeid hõlmavatele osadele. 
Artikkel 6 – Lisameetmed
Lisameetmeid on vaja, et aidata kaasa
teadlikkuse suurendamisele, koostöökorra kehtestamisele ja turu kasvule.
Liikmesriike kutsutakse üles edendama muude
kui asjaomaste avaliku sektori veebisaitide käideldavuse laiendamist, kuna
sellega kiirendatakse turu kasvu ja ELi kodanike jaoks veebi käideldavaks
muutmist.
Artikkel 7 – Aruandlus 
Veebisaidi käideldavust tuleks veebisisu korrapärast
ajakohastamist arvesse võttes pidevalt jälgida. Liikmesriikidel palutakse
jälgida asjaomaseid avaliku sektori asutuste veebisaite, kasutades selleks
komisjoni kehtestatud metoodikat kooskõlas käesolevas direktiivis sätestatud
menetlusega. Metoodikas kasutatakse
võimaluse korral ühtlustatud standardi menetlusi ja tehnilist hinnangut ning
see avaldatakse Euroopa Liidu Teatajas.
Liikmesriikidel oleks vabadus kehtestada
kõnealuseks kontrollimiseks sobiv mehhanism, määrates selleks vastutavad
ametiasutused. 
Liikmesriigid esitavad sellise järelevalve
tulemuste kohta igal aastal aruande. Aruannetes peaks sisalduma ka asjaomaste
veebisaiditüüpide loetelu võimalik laiendamine ning artikli 6 kohaselt võetud
lisameetmed. 
Kord, mille kohaselt liikmesriigid komisjonile
aruande esitavad, määratakse kindlaks kooskõlas käesolevas direktiivis osutatud
menetlusega.
Artikkel 8 – Volituste delegeerimine
Direktiiv sisaldab sätteid delegeeritud
õigusaktide väljaandmiseks kooskõlas Euroopa Liidu toimimise lepingu artikliga
290, millega võimaldatakse seadusandjal delegeerida komisjonile õigus võtta
vastu muid kui seadusandlikke akte, mis on üldkohaldatavad ja mis täiendavad
või muudavad seadusandliku akti teatavaid mitteolemuslikke osi. Kõnealust
menetlust kasutataks selleks, et täpsustada käesoleva direktiivi artiklis 3
sätestatud nõudeid veebi käideldavusele ja määrata kindlaks Euroopa standard
või selle osad, millele vastavus loob eelduse, et asjaomased veebisaidid
vastavad veebi käideldavuse nõuetele. 
Artikkel 9 – Komitee
Komisjoni abistab määruses (EL)
nr 182/2011 osutatud komitee. Osutatakse nõuande- või
kontrollimenetlusele, mida kohaldatakse selgelt käesoleva direktiivi artiklite
kohaselt.
Artikkel 10 – Ülevõtmine
Direktiivis on sätestatud käesoleva direktiivi
järgimiseks vajalike õigus- ja haldusnormide jõustumise kuupäevaks hiljemalt
30. juuni 2014.
Artikkel 11 – Läbivaatamine
Käesoleva direktiivi kohaldamine vaadatakse
läbi kolme aasta jooksul alates selle jõustumisest.
4.           MÕJU EELARVELE
Ettepanek ei mõjuta liidu eelarvet.
2012/0340 (COD)
Ettepanek:
EUROOPA PARLAMENDI JA NÕUKOGU DIREKTIIV
avaliku sektori asutuste veebisaitide
käideldavuse kohta
(EMPs kohaldatav tekst)
EUROOPA PARLAMENT JA EUROOPA LIIDU
NÕUKOGU,
võttes arvesse Euroopa Liidu toimimise
lepingut, eelkõige selle artikli 114 lõiget 1,
võttes arvesse Euroopa Komisjoni ettepanekut,
pärast õigusakti eelnõu esitamist riikide
parlamentidele,
võttes arvesse Euroopa Majandus- ja
Sotsiaalkomitee arvamust[17],

võttes arvesse Regioonide Komitee arvamust[18], 
toimides seadusandliku tavamenetluse kohaselt
ning arvestades järgmist:
(1)       Liikumine digitaalühiskonna
poole pakub kasutajatele uusi viise teabele ja teenustele juurdepääsemiseks.
Teabe pakkujad ja teenuste osutajad, nagu avaliku sektori asutused, sõltuvad
üha enam internetist, et toota, koguda ja pakkuda seal mitmesugust inimestele
olulist teavet ning teenuseid. 
(2)       Veebi käideldavus hõlmab
põhimõtteid ja tehnikaid, mida tuleb järgida veebisaidi konstrueerimisel, et
teha kõnealuste veebisaitide sisu käideldavaks kõikidele kasutajatele, eelkõige
piiratud funktsionaalse võimekusega, sealhulgas puuetega inimestele.
Veebisaitide sisu hõlmab nii tekstilist kui ka mittetekstilist teavet, vormide
allalaadimist ja kahesuunalist suhtlust, nt digitaalsete vormide töötlemine,
autentimine ning tehingud, nagu juhtumite käsitlemine ja maksed.
(3)       Komisjon kutsub oma
e-valitsuse tegevuskavaga 2011–2015[19]
üles võtma meetmeid kaasatust ja käideldavust tagavate e-valitsuse teenuste
väljatöötamiseks.
(4)       Oma teatises „Euroopa
digitaalne tegevuskava”[20]
märkis komisjon, et avaliku sektori veebisaidid peaksid olema 2015. aastaks
täielikult käideldavad.
(5)       Teadusuuringute,
tehnoloogiaarenduse ja tutvustamistegevuse seitsmenda raamprogrammi[21] ning konkurentsivõime ja
uuendustegevuse raamprogrammiga[22]
toetatakse teadusuuringuid käideldavusprobleemidele tehnoloogiliste lahenduste
leidmiseks ning kõnealuste lahenduste väljatöötamist.
(6)       Enamik liikmesriike, kes on
ratifitseerinud Ühinenud Rahvaste Organisatsiooni puuetega inimeste õiguste
konventsiooni (edaspidi „ÜRO konventsioon”) ja Euroopa Liit, kes on selle
sõlminud, on võtnud endale kohustuse, „millega puuetega inimestele tagatakse
teistega võrdsetel alustel juurdepääs […] muu hulgas info- ja
kommunikatsioonitehnoloogiatele” ning kohustuse „edendada puuetega inimeste
juurdepääsu uutele info- ja kommunikatsioonitehnoloogiatele ja -süsteemidele,
kaasa arvatud internetile”.
(7)       Euroopa puuetega inimeste
strateegia 2010–2020[23]
põhineb ÜRO konventsioonil ja hõlmab eri prioriteetsete valdkondade, sealhulgas
veebi käideldavusega seotud meetmeid, et „tagada puuetega inimestele juurdepääs
toodetele, teenustele, sealhulgas avalikele teenustele ja abivahenditele”.
(8)       Nõukogu määrus (EÜ) nr
1081/2006, millega nähakse ette üldsätted Euroopa Regionaalarengu Fondi,
Euroopa Sotsiaalfondi ja Ühtekuuluvusfondi kohta,[24] sisaldab IKT käideldavust
käsitlevaid sätteid. Selles ei käsitleta siiski veebi käideldavuse eripära.
(9)       Kiiresti kasvav veebi
käideldavuse turg hõlmab paljusid ettevõtjaid, nagu veebisaitide või veebilehtede
loomiseks, haldamiseks ja testimiseks kasutatavate tarkvaravahendite arendajad,
kasutajaagentide, nagu veebibrauserid ja seotud tugitehnoloogiad,
väljatöötajad, sertifitseerimisteenuste rakendajad ning koolitajad. 
(10)     Paljud liikmesriigid on vastu
võtnud käideldavate veebisaitide kavandamist käsitlevatel rahvusvahelistel
eeskirjadel põhinevad meetmed, kuid antud suunised osutavad sageli kõnealuste
eeskirjade eri versioonidele või vastavustasemetele või on riiklikul tasandil
kasutusele võetud erinevad tehnilised lahendused.
(11)     Veebi käideldavuse tarnijate
hulka kuulub arvukalt väikesi ja keskmise suurusega ettevõtjaid (VKEd).
Tarnijad ja eelkõige VKEd ei söanda tegeleda ettevõtlusprojektidega väljaspool
oma koduturgu. Veebi käideldavust käsitlevate nõuete ja eeskirjade erinevuste
tõttu pärsivad nende konkurentsivõimet ja majanduskasvu lisakulud, mida neil
tuleks kanda piiriüleste veebi käideldavusega seotud toodete ja teenuste
väljatöötamisel ja turustamisel.
(12)     Piiratud konkurentsi tõttu peavad
veebisaitide ning seotud toodete ja teenuste ostjad maksma teenuste eest kõrget
hinda või sõltuvad ainult ühest tarnijast. Tarnijad soosivad sageli
ettevõttesisesete standardite variatsioone, piirates seega kasutajaagentide
koostalitlusvõimet ja asukohast sõltumatut liiduülest juurdepääsu veebisaitide
sisule. Riiklike õigusaktide killustatus vähendab kasu, mida võidakse saada
kodu- ja välismaiste kolleegidega kogemuste vahetamisest ühiskondlike ja
tehnoloogiliste arengutega toimetuleku alal. 
(13)     Killustatuse kõrvaldamiseks on
vaja ühtlustada riigisiseseid meetmeid liidu tasandil, toetudes avaliku sektori
asutuste veebisaitide käideldavuse nõudeid käsitlevale kokkuleppele. See
vähendaks veebisaitide arendajate ebakindlust ja soodustaks koostalitlust. Kasutades
tehnoloogianeutraalseid käideldavusnõudeid, ei pidurdata innovatsiooni, vaid
pigem soodustatakse seda.
(14)     Ühtne lähenemisviis peaks
võimaldama liidu avaliku sektori asutustel ja ettevõtjatel saada majanduslikku
ja ühiskondlikku kasu, kui internetiteenuste osutamist laiendatakse suurema
hulga kodanike ja klientide kaasamiseks. See peaks suurendama veebi
käideldavusega seotud toodete ja teenuste siseturu potentsiaali. Sellest
tulenev turu kasv peaks võimaldama ettevõtjatel anda oma panus liidu majanduskasvu
ja töökohtade loomisse. Siseturu tugevdamine peaks muutma ELi investeerimise
ligitõmbavamaks. Valitsused saaksid kasu veebi käideldavuse odavamast
pakkumisest. 
(15)     Kodanikud saaksid avaliku
sektori internetiteenustele laialdasema juurdepääsu ning neile osutataks
teenuseid ja antaks teavet, mis võimaldab nautida kõikjal liidus oma õigusi,
eelkõige õigust liikuda ja elada vabalt liidu territooriumil ning
asutamisvabadust ja vabadust osutada teenuseid.
(16)     Käesolevas direktiivis
määratletud veebi käideldavuse nõuded on tehnoloogianeutraalsed. Nendega
osutatakse üksnes, milliseid põhifunktsioonid peavad olema täidetud, et
kasutaja tajuks, kasutaks ja mõistaks veebisaiti ja selle sisu. Kriteeriumides
ei täpsustata, kuidas nimetatud eesmärki saavutada või millist tehnoloogiat
konkreetse veebisaidi, internetiteabe või rakenduse jaoks valida. Seega ei
takistata nendega innovatsiooni.
(17)     Veebi käideldavusega seotud
koostalitlusvõime peaks põhinema ühiselt vastu võetud ja kasutatavatel nõuetel,
millega maksimeeritakse veebisisu kokkusobivust praeguste ja tulevaste
kasutajaagentide ning tugitehnoloogiatega. Täpsemalt peaks kasutajaagentidele
veebisisu edastama üldises sisemises kodeeringus, mis hõlmab nii loomuliku
keele, struktuuride, relatsioonide ja jadastatuse kui ka mis tahes
kasutajaliidesesse põimitud komponentide kodeeringut. Koostalitlusest saavad
seega kasu kasutajad, kellel on võimalik kasutada kõikjal oma kasutajaagente
veebisaitide käitlemiseks, ning samuti võivad nad saada kasu suuremast valikust
ja madalamatest hindadest kõikjal liidus. Veebi käideldavusega seotud toodete
ja teenuste tarnijad ning ostjad saavad samuti koostalitlusest kasu.
(18)     Nagu on rõhutatud Euroopa
digitaalarengu tegevuskavas, peaks avalikel asutustel olema oma osa internetipõhise
infosisu turgude edendamisel. Valitsused saavad stimuleerida infosisuturge,
tehes avaliku sektori teabe kättesaadavaks läbipaistvatel, tõhusatel ja
mittediskrimineerivatel tingimustel. See on innovaatiliste internetiteenuste
võimaliku kasvu oluline allikas. 
(19)     Käesoleva direktiivi eesmärk
peaks olema tagada, et teatavat tüüpi avaliku sektori asutuste veebisaidid, mis
on avalikkusele väga olulised, tehakse käideldavaks ühistel tingimustel.
Kõnealused veebisaiditüübid määrati kindlaks 2001. aasta e-valitsust käsitlevas
võrdlusuuringus,[25]
mida on kasutatud lisas esitatud loetelu alusena.
(20)     Käesoleva direktiiviga nähakse
ette veebi käideldavuse nõuded teatavat tüüpi avaliku sektori asutuste
veebisaitidele. Asjaomaste veebisaitide kõnealustele nõuetele vastavuse
hõlbustamiseks on vaja ette näha asjaomaste veebisaitide vastavuseeldus, kui
need on kooskõlas ühtlustatud standarditega, mis on kõnealuseid nõudeid
käsitlevate üksikasjalike tehniliste kirjelduste väljendamiseks koostatud ja
avaldatud vastavalt Euroopa standardimist käsitlevale Euroopa Parlamendi ja
nõukogu määrusele (EL) nr 1025/2012, millega muudetakse nõukogu direktiive
89/686/EMÜ ja 93/15/EMÜ ning Euroopa Parlamendi ja nõukogu direktiive 94/9/EÜ,
94/25/EÜ, 95/16/EÜ, 97/23/EÜ, 98/34/EÜ, 2004/22/EÜ, 2007/23/EÜ, 2009/23/EÜ ja
2009/105/EÜ ning tunnistatakse kehtetuks otsus 87/95/EMÜ ja otsus nr
1673/2006/EÜ. Kõnealuse määruse kohaselt võivad liikmesriigid ja Euroopa
Parlament esitada vastuväiteid ühtlustatud standarditele, mis ei vasta nende hinnangul
täielikult käesolevas direktiivis sätestatud veebi käideldavuse nõuetele. 
(21)     Komisjon on juba välja andnud
volituse M/376[26]
Euroopa standardiorganisatsioonidele, et töötada välja Euroopa standard,
millega täpsustatakse funktsionaalsed käideldavuse nõuded selliste IKT-toodete
ja -teenuste, sealhulgas veebisisu jaoks, mida oleks võimalik kasutada
riigihangetes ning ka muudel eesmärkidel, näiteks erahangetes. Selleks peavad
Euroopa standardiorganisatsioonid algatama tiheda koostöö asjaomaste tööstusharude
standardifoorumite ja konsortsiumidega, sealhulgas Veebikonsortsiumiga.
Kõnealuse töö põhjal tuleks välja töötada ühtlustatud standard, millega peaks
ette nägema käesolevas direktiivis sätestatud veebi käideldavuse nõuetele
vastavuse eelduse. 
(22)     Kuni nimetatud ühtlustatud
standardite või nende osade viitenumbrite avaldamiseni tuleks ette näha veebi
käideldavuse nõuetele vastavuse eeldus asjaomastele veebisaitidele, mis
vastavad Euroopa standarditele või nende osadele, mille komisjon on kindlaks määranud
delegeeritud õigusaktidega. Selline standard võib olla Euroopa standard, mis
tuleks vastu võtta volituse M/376 alusel. 
(23)     Kõnealuse Euroopa standardi
puudumisel tuleks ette näha veebi käideldavuse nõuetele vastavuse eeldus
asjaomastele veebisaitidele, mis vastavad rahvusvahelise standardi ISO/IEC
40500:2012 AA-taseme edukriteeriume ja nõudeid hõlmavatele osadele.
Rahvusvaheline standard ISO/IEC 40500:2012 on täpselt sama mis esialgne
veebisisu juurdepääsusuuniste versioon 2.0. Nii rahvusvahelise kui ka Euroopa
tasandi sidusrühmad tunnustavad Veebikonsortsiumi väljaantud veebisisu
juurdepääsusuuniste versiooni 2.0 AA-taseme edukriteeriume ja nõudeid
asjakohaste veebi käideldavusega seotud nõuete alusena. Seda on rõhutatud
nõukogu järeldustes käideldava infoühiskonna kohta[27]. 
(24)     Vastavust veebi käideldavuse
nõuetele tuleks pidevalt jälgida nii avaliku sektori asutuse veebisaidi
esialgsel konstrueerimisel kui ka selle sisu edasisel värskendamisel.
Ühtlustatud järelevalvemetoodika hõlmab veebisaidi käideldavuse nõuetele
vastavuse kontrolli, mida tehakse kõikides liikmesriikides ühtsetel alustel,
representatiivse valimi kontrolli ja järelevalve korrapärasust. Liikmesriigid
peavad esitama igal aastal aruande järelevalve tulemuste ja üldisemalt käesoleva
direktiivi kohaldamisel võetud meetmete kohta.
(25)     Ühtlustatud raamistikus oleks
veebisaitide arendajatel vähem tõkkeid siseturul tegutsemiseks ning samas
väheneksid valitsuste ja muude veebi käideldavusega seotud toodete ja teenuste
hankeid korraldavate asutuste kulud.
(26)     Selleks et tagada, et
asjaomased veebisaidid tehakse käideldavaks käesolevas direktiivis sätestatud
veebi käideldavuse nõuete kohaselt, tuleks komisjonile delegeerida volitus
võtta vastu õigusakte kooskõlas Euroopa Liidu toimimise lepingu artikliga 290
eesmärgiga täpsustada vajaduse korral kõnealuseid nõudeid ja määrata kindlaks
Euroopa standard või selle osad, millele vastavus loob ühtlustatud standardi
puudumisel eelduse, et asjaomased veebisaidid vastavad veebi käideldavuse
nõuetele.         Eriti tähtis on, et komisjon peaks ettevalmistustööde ajal
asjakohaseid konsultatsioone, sealhulgas ekspertide tasandil. Komisjon peaks
delegeeritud õigusaktide ettevalmistamise ja koostamise ajal tagama asjaomaste
dokumentide sama- ja õigeaegse ning nõuetekohase edastamise Euroopa
Parlamendile ja nõukogule.
(27)     Selleks et tagada käesoleva
direktiivi asjaomaste sätete rakendamiseks ühetaolised tingimused, tuleks
komisjonile anda rakendamisvolitused. Kontrollimenetlust tuleks kasutada
selleks, et määrata kindlaks metoodika, mida liikmesriigid peavad kasutama
asjaomaste veebisaitide kõnealustele nõuetele vastavuse kontrollimiseks.
Nõuandemenetlust tuleks kasutada sellise korra kindlaksmääramiseks, mille
kohaselt liikmesriigid peavad teatama komisjonile kõnealuse järelevalve
tulemused. Kõnealuseid rakendamisvolitusi tuleks teostada vastavalt Euroopa
Parlamendi ja nõukogu 16. veebruari 2011. aasta määrusele (EL) nr 182/2011,
millega kehtestatakse eeskirjad ja üldpõhimõtted, mis käsitlevad liikmesriikide
läbiviidava kontrolli mehhanisme, mida kohaldatakse komisjoni
rakendamisvolituste teostamise suhtes.
(28)     Kuna käesoleva direktiivi
eesmärki, nimelt avaliku sektori asutuste veebisaitide käideldavuse ühtlustatud
turu loomist, ei suuda liikmesriigid piisavalt saavutada, sest see nõuab praegu
liikmesriikide õigussüsteemides kehtivate paljude erinevate eeskirjade
ühtlustamist, ning seda saab paremini saavutada liidu tasandil, võib liit võtta
meetmeid kooskõlas Euroopa Liidu lepingu artiklis 5 sätestatud subsidiaarsuse
põhimõttega. Kõnealuses artiklis sätestatud proportsionaalsuse põhimõtte
kohaselt ei lähe käesolev direktiiv kaugemale sellest, mis on vajalik seatud
eesmärgi saavutamiseks,
ON VASTU VÕTNUD KÄESOLEVA DIREKTIIVI:
Artikkel 1
Reguleerimisese ja -ala
1.     
Käesoleva direktiivi eesmärk on ühtlustada
liikmesriikide õigus- ja haldusnorme, milles käsitletakse avaliku sektori
asutuste veebisaitide käideldavust kõikide kasutajate, eelkõige piiratud
funktsionaalse võimekusega, sealhulgas puuetega inimeste jaoks. 
2.     
Direktiivis on sätestatud eeskirjad, mille kohaselt
liikmesriigid teevad kättesaadavaks selliste avaliku sektori asutustele
kuuluvate veebisaitide sisu, mille tüübid on täpsustatud lisas. 
3.     
Liikmesriigid võivad laiendada käesoleva direktiivi
reguleerimisala muud kui lõikes 2 osutatud tüüpi avaliku sektori
veebisaitidele.
Artikkel 2
Mõisted
Käesolevas direktiivis kasutatakse järgmisi mõisteid:
(1)                   
„asjaomased veebisaidid” – käesoleva direktiivi
artikli 1 lõikes 2 osutatud veebisaidid;
(2)                   
„veebisaitide sisu” – teave, mis edastatakse
kasutajale kasutajaagendi kaudu, sealhulgas kood või märgistus, millega
määratletakse sisu struktuur, esitus ja vastastikune mõju; 
(3)                   
„kasutajaagent” – tarkvara, mis otsib ja esitab
veebisisu kasutajatele, sealhulgas veebibrauserid, meediapleierid,
lisandmoodulid ja muud programmid, mis aitavad veebisisu otsida, tajustada ja
sellega suhelda;
(4)                   
„standard” – korratava või pideva rakenduse
tehniline kirjeldus, mille on vastu võtnud tunnustatud standardiorganisatsioon
ja mille järgimine ei ole kohustuslik, nagu on määratletud määruse (EL) nr
1025/2012 artikli 2 punktis 1; 
(5)                   
„rahvusvaheline standard” – standard, mille on
vastu võtnud rahvusvaheline standardiorganisatsioon, nagu on määratletud
määruse (EL) nr 1025/2012 artikli 2 punkti 1 alapunktis a;
(6)                   
„Euroopa standard” – standard, mille on vastu
võtnud mõni Euroopa standardiorganisatsioon, nagu on määratletud määruse (EL)
nr 1025/2012 artikli 2 punkti 1 alapunktis b;
(7)                   
„ühtlustatud standard” – Euroopa standard, mis on
vastu võetud komisjoni taotluse põhjal ELi ühtlustamisaktide kohaldamiseks,
nagu on määratletud määruse (EL) nr 1025/2012 artikli 2 punkti 1 alapunktis c;
(8)                   
„avaliku sektori asutus” – riigi, piirkondlikud või
kohalikud asutused, avalik-õiguslikud isikud, nagu on määratletud direktiivi
2004/18/EÜ artikli 1 punktis 9, ning ühest või mitmest kõnealusest asutusest
või avalik-õiguslikust isikust koosnevad ühendused. 
Artikkel 3
Veebi käideldavuse nõuded
1.     
Liikmesriigid võtavad vajalikud meetmed, et tagada
asjakohaste veebisaitide käideldavus 
(a)         
järjepideval ja sobival viisil, võimaldades
kasutajapoolset tajumist, kasutamist ja mõistmist, nähes ette sisu esituse ja
suhtlusviiside kohandatavuse ning pakkudes vajaduse korral käideldava
elektroonilise alternatiivi;
(b)         
viisil, mis võimaldab koostalitlust paljude kasutajaagentide
ja tugitehnoloogiatega nii liidu kui ka rahvusvahelisel tasandil. 
2.     
Liikmesriigid kohaldavad lõike 1 sätted hiljemalt
31. detsembriks 2015.
3.     
Komisjonile antakse volitused võtta artikli 8
kohaselt vastu delegeeritud õigusakte, et täpsustada vajaduse korral
täiendavalt lõikes 1 osutatud veebi käideldavuse nõudeid. 
Artikkel 4
Ühtlustatud standarditele vastavuse eeldus 
1.     
Asjaomaseid veebisaite, mis vastavad ühtlustatud
standarditele või nende osadele, mille viitenumbrid on komisjon koostanud ja
avaldanud Euroopa Liidu Teatajas kooskõlas määrusega (EL) nr 1025/2012,
käsitatakse kõnealuste standardite või nende osadega hõlmatud, artiklis 3
sätestatud veebi käideldavuse nõuetele vastavatena.
Artikkel 5
Euroopa või rahvusvahelistele standarditele
vastavuse eeldus 
1.     
Nii kaua, kuni artiklis 4 osutatud ühtlustatud
standardite viitenumbreid ei ole veel avaldatud, eeldatakse, et lõike 2
kohaselt kindlaksmääratud Euroopa standarditele või nende osadele vastavad
asjaomased veebisaidid vastavad kõnealuste standardite või nende osadega
hõlmatud, artiklis 3 sätestatud veebi käideldavuse nõuetele.
2.     
Komisjonile antakse volitused võtta artikli 8
kohaselt vastu delegeeritud õigusakte, et määrata kindlaks lõikes 1 osutatud
Euroopa standardid või nende osad.
3.     
Nii kaua, kuni lõikes 1 osutatud Euroopa
standardite viitenumbreid ei ole veel kindlaks määratud, eeldatakse, et
standardi ISO/IEC 40500: 2012 AA-taseme edukriteeriume ja nõudeid hõlmavatele
osadele vastavad asjaomased veebisaidid vastavad artiklis 3 sätestatud veebi
käideldavuse nõuetele.
Artikkel 6
Lisameetmed 
1.     
Liikmesriigid kannavad hoolt, et asjaomased
veebisaidid esitaksid kinnituse oma käideldavuse, eelkõige käesoleva direktiivi
nõuetele vastavuse kohta ja annaksid kasutajatele võimaluse korral
käideldavusega seotud täiendavat teavet. 
2.     
Liikmesriigid peavad võtma meetmeid, et soodustada
artiklis 3 sätestatud veebi käideldavuse nõuete kohaldamist lisaks asjaomastele
veebisaitidele ka kõikide muude avaliku sektori asutuste veebisaitide suhtes ja
eelkõige selliste avaliku sektori asutuste veebisaitide suhtes, mis kuuluvad
kehtivate siseriiklike õigusaktide või veebi käideldavust käsitlevate
asjakohaste meetmete kohaldamisalasse. 
3.     
Liikmesriigid peavad toetama asjakohaseid
mehhanisme, et korraldada asjaomaste sidusrühmadega veebi käideldavust
käsitlevaid konsultatsioone ja avalikustada veebi käideldavuse poliitika
võimalikke arengusuundi ning veebi käideldavuse nõuetele vastavuse
rakendamisega seotud kogemusi ja tähelepanekuid.
4.     
Liikmesriigid peavad tegema komisjoni kaasabil liidu
tasandil koostööd sektori ja kodanikuühiskonna sidusrühmadega, et vaadata
artikli 7 lõikes 4 osutatud iga-aastase aruandluse eesmärgil läbi turu- ja
tehnoloogiaarengud ja veebi käideldavuse alased edusammud ning vahetada
parimaid tavasid.
Artikkel 7
Järelevalve ja aruandlus
1.     
Liikmesriigid kontrollivad pidevalt asjakohaste
veebisaitide vastavust veebi käideldavuse nõuetele, kasutades lõikes 4
sätestatud metoodikat. 
2.     
Liikmesriigid peavad esitama lõike 4 kohaselt
tehtud kontrollimiste tulemuste kohta igal aastal aruande, mis sisaldab
mõõtmisandmeid ja vajaduse korral artikli 1 lõikes 3 osutatud veebisaitide
loetelu. 
3.     
Kõnealune aruanne hõlmab ka artikli 6 kohaselt
võetud meetmeid.
4.     
Komisjon kehtestab rakendusaktidega metoodika, et
kontrollida asjaomaste veebisaitide vastavust artiklis 3 sätestatud veebi
käideldavuse nõuetele. Need rakendusaktid võetakse vastu kooskõlas artikli 9
lõikes 3 osutatud kontrollimenetlusega. Kõnealune metoodika avaldatakse Euroopa
Liidu Teatajas.
5.      Lõikes 4 osutatud metoodika hõlmab:
(a)         
järelevalve korrapärasust ja representatiivset
valimit asjaomastel veebisaitidel, mida kontrollitakse ning
(b)         
veebisaidi tasandil kirjeldust selle kohta, kuidas
tuleb tõestada vastavust artiklis 3 osutatud veebi käideldavuse nõuetele,
viidates võimaluse korral otse asjaomasele kirjeldusele ühtlustatud standardis
või, sellise kirjelduse puudumisel, Euroopa või rahvusvahelises standardis,
nagu on osutatud vastavalt artiklites 4 ja 5. 
6.     
Liikmesriikidelt komisjonile esitatava aruandluse
korra kehtestab komisjon rakendusaktidega. Kõnealused
rakendusaktid võetakse vastu vastavalt artikli 9 lõikes 2 osutatud
nõuandemenetlusele. 
Artikkel 8
Delegeeritud volituste rakendamine
1.     
Komisjonile antakse õigus võtta vastu delegeeritud
õigusakte käesolevas artiklis sätestatud tingimustel.
2.     
Artiklites 3 ja 5 osutatud õigus võtta vastu
delegeeritud õigusakte antakse kindlaksmääramata ajaks alates käesoleva
direktiivi jõustumise kuupäevast. 
3.     
Euroopa Parlament ja nõukogu võivad artiklites 3 ja
5 osutatud volituste delegeerimise igal ajal tagasi võtta. Tagasivõtmise
otsusega lõpetatakse otsuses nimetatud volituste delegeerimine. Otsus jõustub
järgmisel päeval pärast selle avaldamist Euroopa Liidu Teatajas või
otsuses nimetatud hilisemal kuupäeval. See ei mõjuta juba jõustunud
delegeeritud õigusaktide kehtivust.
4.     
Niipea kui komisjon on delegeeritud õigusakti vastu
võtnud, teeb ta selle samal ajal teatavaks Euroopa Parlamendile ja nõukogule.
5.     
Kooskõlas artiklitega 3 ja 5 vastu võetud
delegeeritud õigusakt jõustub üksnes juhul, kui Euroopa Parlament ega nõukogu
ei ole esitanud vastuväiteid kahe kuu jooksul pärast kõnealusest õigusaktist
teatamist Euroopa Parlamendile ja nõukogule või kui Euroopa Parlament ja
nõukogu on mõlemad enne nimetatud tähtaja möödumist komisjonile teatanud, et
nad ei kavatse vastuväiteid esitada. Euroopa Parlamendi või nõukogu algatusel
pikendatakse seda tähtaega kahe kuu võrra.
Artikkel 9
Komitee
1.     
Komisjoni abistab komitee. Nimetatud komitee on
komitee määruse (EL) nr 182/2011 tähenduses.
2.     
Kui on viidatud käesolevale lõikele, kohaldatakse
määruse (EL) nr 182/2011 artiklit 4.
3.     
Kui on viidatud käesolevale lõikele, kohaldatakse
määruse (EL) nr 182/2011 artiklit 5.
Artikkel 10
Ülevõtmine
1.     
Liikmesriigid jõustavad käesoleva direktiivi
täitmiseks vajalikud õigus- ja haldusnormid hiljemalt 30. juuniks 2014. Nad
edastavad nimetatud normide teksti viivitamata komisjonile. Kui liikmesriigid
need normid vastu võtavad, lisavad nad nendesse või nende normide ametliku
avaldamise korral nende juurde viite käesolevale direktiivile. Sellise viitamise
viisi näevad ette liikmesriigid. 
2.     
Liikmesriigid edastavad komisjonile käesoleva
direktiiviga reguleeritavas valdkonnas nende poolt vastuvõetavate põhiliste
siseriiklike õigusnormide teksti.
Artikkel 11
Läbivaatamine
Komisjon vaatab
käesoleva direktiivi kohaldamise läbi kolme aasta jooksul alates selle
jõustumisest. 
Artikkel 12
Jõustumine
Käesolev
direktiiv jõustub kahekümnendal päeval pärast selle avaldamist Euroopa Liidu
Teatajas.
Artikkel 13
Adressaadid
Käesolev
direktiiv on adresseeritud liikmesriikidele kooskõlas aluslepingutega.
Brüssel,
Euroopa Parlamendi nimel                           Nõukogu
nimel
president                                                        eesistuja
LISA 
Avaliku sektori asutuste veebisaitide tüübid
(nimetatud
artikli 1 lõikes 2)
(1)                   
Tulumaks: deklaratsioon, maksuteade
(2)                   
Tööhõiveametite osutatavad tööotsimise teenused 
(3)                   
Sotsiaalkindlustushüvitised: töötushüvitised,
lapsetoetused, ravikulud (hüvitamine või otsene hüvitamine), stipendiumid 
(4)                   
Isiklikud dokumendid: passid või juhiload 
(5)                   
Mootorsõidukite registreerimine 
(6)                   
Ehitusloa taotlus 
(7)                   
Politseiavaldus, nt varguse korral 
(8)                   
Avalikud raamatukogud, nt kataloogid ja
otsinguvahendid 
(9)                   
Sünni- või abielutunnistuste taotlemine ja
väljastamine
(10)               
Kõrgkooli või ülikooli astumine 
(11)               
Teade elukoha muutmise kohta
(12)               
Terviseteenused: interaktiivne nõustamine teenuste
kättesaadavuse kohta, internetiteenused patsientidele, vastuvõtuaegade
registreerimine. 
[1]               ÜRO puuetega inimeste õiguste konventsiooni kohaselt
hõlmab puuetega inimeste mõiste isikuid, kellel on pikaajaline füüsiline,
vaimne, intellektuaalne või meeleline vaegus, mis võib koostoimel erinevate
tõketega takistada nende täielikku ja tõhusat osalemist ühiskonnaelus teistega
võrdsetel alustel.
[2]               Veebisaitide arendamise turgu arvestatakse
majandustegevuste summana, NACE Rev. 2 klassid J6201 – Programmeerimine ja
J6312 – Veebiportaalide tegevus. Allikas: Eurostat, ettevõtlusstatistika
üksikasjalikud aastaandmed teenuste kohta (NACE Rev.2 H-N ja S95), online
andmekood sbs_na_1a_se_r2).
[3]               Allikas: http://www.w3.org/WAI/ 
[4]               http://www.iso.org/iso/iso_catalogue/catalogue_tc/catalogue_detail.htm?csnumber=58625
[5]               http://www.un.org/disabilities/default.asp?id=150

[6]               http://www.mandate376.eu/ 
[7]               http://ec.europa.eu/governance/impact/planned_ia/docs/2012_just_025_european_accessibiliy_act_en.pdf

[8]               Uuringu (mille jaoks korraldati 2008. aastal hange SMART
2008/0066) tulemusel koostati kaks aastaaruannet 2010. ja 2011. aastal. (http://www.eaccessibility-monitoring.eu/researchResult.aspx)
[9]               SMART 2009/00-72: http://ec.europa.eu/digital-agenda/en/news/study-economic-assessment-and-evaluation-recommendations-improving-e-accessibility-services-and
[10]             http://ec.europa.eu/digital-agenda/en/news/consultation-workshop-web-accessibility-10-june-2008
[11]             http://eur-lex.europa.eu/LexUriServ/LexUriServ.do?uri=COM:2008:0804:FIN:EN:PDF

[12]             Veebi käideldavus Euroopa riikides: vastavus uusimatele
rahvusvahelistele käideldavusnõuetele, eelkõige veebisisu juurdepääsusuuniste
versiooni 2.0 (WCAG 2.0) nõuetele, ja lähenemisviisid või kavad kõnealuste
nõuete täitmiseks” (SMART 2008/0068). http://ec.europa.eu/digital-agenda/en/news/study-report-web-accessibility-european-countries-level-compliance-latest-international
[13]             Võrdlusuuring 2006–2008 – „E-käideldavuse edusammude
mõõtmine Euroopas” (MEAC-1). Vt          Empirica, WRC, RNIB, RNID, eWORX
(2007), http://ec.europa.eu/digital-agenda/en/news/assessment-status-eaccessibility-europe             
[14]             http://ec.europa.eu/digital-agenda/en/news/groups-supporting-e-inclusion-agenda
[15]             Euroopa info- ja kommunikatsioonitehnoloogiaettevõtjate
ühendus.
[16]             http://ec.europa.eu/digital-agenda/en/news/egovernment-indicators-benchmarking-eeurope
[17]             ELT C 110, 9.5.2006, lk 26, KOM(2005) 425 (lõplik).
[18]             ELT C 9, 11.1.2012, lk 65–70.
[19]             KOM(2010) 743 (lõplik), Euroopa Liidu Teatajas avaldamata.
[20]             KOM(2010) 245 (lõplik/2).
[21]             ELT L 412, 30.12.2006, lk 1–43.
[22]             ELT L 310, 9.11.2006, lk 15–40. 
[23]             KOM(2010) 636 (lõplik), Euroopa Liidu Teatajas avaldamata.
[24]             ELT L 210, 31.7.2006, lk 25.
[25]             http://ec.europa.eu/digital-agenda/en/news/egovernment-indicators-benchmarking-eeurope
[26]             http://www.mandate376.eu/ 
[27]             http://www.consilium.europa.eu/uedocs/cms_data/docs/pressdata/en/trans/107014.pdf